9 Ka gona, o itše ge a nametše sekepe, a tshelela ka mošola a tsena motseng wa gabo.+ 2 Batho ba bangwe ba mo tlišetša motho yo a rephilego ditho a letše malaong.+ Jesu ge a bona tumelo ya bona a re go morephaditho: “Tia matla, Ngwanaka! O lebaletšwe dibe tša gago.”+ 3 Ba bangwe ba bamangwalo ba bolela seng sa bona ba re: “Motho yo o roga Modimo.”+ 4 Jesu ka go tseba dikgopolo tša bona,+ a re: “Ke ka baka la’ng le nagana dilo tše kgopo dipelong tša lena?+ 5 Ka mohlala, se bonolo ke sefe, na ke gore: ‘O lebaletšwe dibe tša gago,’ goba ke gore: ‘Tsoga o sepele?’+ 6 Lega go le bjalo, e le gore le tsebe gore Morwa wa motho o na le matla lefaseng a go lebalela dibe—”+ ke moka a re go morephaditho: “Tsoga, tšea malao a gago, o ye gae.”+ 7 A tsoga a sepela a ya gae. 8 Mašaba ge a bona se a welwa ke poifo, a tagafatša Modimo+ yo a neago batho matla+ a bjalo. 9 Ka morago, Jesu ge a be a feta a etšwa moo, a bona monna yo a bitšwago Mateo a dutše ofising ya lekgetho, a re go yena: “Eba molatedi wa ka.”+ A napa a ema a mo latela.+ 10 Ka morago, ge Jesu a be a dutše tafoleng ka ntlong,+ gwa tla balekgetho ba bantši le badiradibe ba dula le yena le barutiwa ba gagwe. 11 Eupša Bafarisei ge ba bona se ba re go barutiwa ba gagwe: “Ke ka baka la’ng morutiši wa lena a eja le balekgetho le badiradibe?”+ 12 Ge a ba kwa, a re go bona: “Batho ba ba phetšego gabotse ga ba nyake ngaka,+ eupša ba babjago ba a e nyaka. 13 Ka gona, eyang le ithute se se bolelwago ke se: ‘Ke nyaka kgaugelo e sego sehlabelo.’+ Gobane ke tletše go bitša badiradibe, e sego baloki.” 14 Ke moka barutiwa ba Johane ba tla go yena ba botšiša ba re: “Ke ka baka la’ng rena le Bafarisei re tlwaetše go ikona dijo eupša barutiwa ba gago ba sa ikone dijo?”+ 15 Ge ba re’alo, Jesu a re go bona: “Na bagwera ba monyadi ba na le lebaka la go lla ge monyadi+ a sa na le bona? Eupša matšatši a tla tla ao ka ona monyadi a tlago go tlošwa+ go bona, ke moka ba tla ikona dijo.+ 16 Ga go yo a pharago segaswa sa lešela le le sešogo la hunyela godimo ga seaparo sa ka ntle sa kgale, gobane go tia kudu ga segaswa go tla nganga seaparo seo gomme go gagoga ga sona gwa golela pele.+ 17 Le gona batho ga ba boloke beine e mpsha ka makukeng a kgale a beine. Ge e ba ba dira bjalo, gona makuka a beine a a palega, beine ya falala ke moka makuka ao a beine a senyega.+ Eupša batho ba boloka beine e mpsha ka makukeng a mafsa a beine gomme dilo tšeo ka bobedi di a bolokega.”+ 18 Ge a dutše a ba botša dilo tše, mmuši yo mongwe+ yo a bego a tlile moo a mo khunamela,+ a re: “Ga bjale morwedi wa ka o swanetše go ba a hwile,+ eupša etla o mmee diatla o tla phela.”+ 19 Ke moka Jesu a tsoga a napa a mo latela; barutiwa ba gagwe le bona ba dira bjalo. 20 Mosadi yo a bego a tlaišitšwe ke bolwetši bja ngope+ nywaga e lesomepedi a tla ka morago a kgwatha morumo wa seaparo sa gagwe sa ka ntle,+ 21 gobane o be a duletše gore: “Ge feela nka kgwatha seaparo sa gagwe sa ka ntle, ke tla fola.”+ 22 Jesu a retologa gomme ge a mmona, a re: “Tia matla Morwedi wa ka! Tumelo ya gago e go fodišitše.”+ Go tloga ka nako yeo mosadi yoo a fola.+ 23 Bjale, ge a tsena ntlong ya mmuši+ a bona baletši ba dinaka le lešaba ba le modubadubeng wa lešata,+ 24 Jesu a re: “Tlogang mo, gobane ngwanenyana yo ga se a hwa eupša o robetše.”+ Ge a re’alo, ba mo sega ka lenyatšo.+ 25 Gateetee ge lešaba le ntšheditšwe ka ntle, a tsena a mo swara ka seatla,+ ngwanenyana yoo a tsoga.+ 26 Taba ye e ile ya phatlalalela tikologong yeo ka moka. 27 Ge Jesu a be a feta moo, difofu tše pedi+ tša mo latela, tša goeletša tša re: “Re gaugele,+ Morwa wa Dafida.” 28 Ka morago ga ge a tsene ka ntlong, difofu tšeo tša tla go yena, Jesu a di botšiša a re: “Na le na le tumelo+ ya gore nka dira se?” Tša mo araba ka gore: “Ee, Morena.” 29 Ke moka a kgwatha mahlo+ a tšona, a re: “A go le diragaleleng go ya ka tumelo ya lena.” 30 Ke moka mahlo a tšona a bulega. Go feta moo, Jesu a di botša tsebe-go-kwa, a re: “Le bone gore go se tsebe motho.”+ 31 Eupša tšona ka morago ga ge di tšwetše ka ntle, tša mo kwalakwatša tikologong yeo ka moka.+ 32 Ba re ba sa tloga, batho ba bangwe ba mo tlišetša semumu seo se bego se na le motemona,+ 33 eitše ge motemona a lelekilwe, semumu seo sa thoma go bolela.+ Bjale, mašaba a makala+ a re: “Sa go swana le se ga se sa ka sa bonwa Isiraeleng.” 34 Eupša Bafarisei ba re: “O leleka batemona ka matla a mmuši wa batemona.”+ 35 Ke moka Jesu a tšea leeto la go ya le metse le metsana ka moka, a ruta disinagogeng tša bona, a bolela ditaba tše dibotse tša Mmušo, a fodiša mohuta o mongwe le o mongwe wa bolwetši le mohuta o mongwe le o mongwe wa bofokodi.+ 36 Ge a bona mašaba a a šokela,+ gobane a be a šokiša gomme a gašane go swana le dinku tše di se nago modiši.+ 37 Ke moka a re go barutiwa ba gagwe: “Ee, puno ke e kgolo eupša bašomi ke ba sego kae.+ 38 Ka baka leo, kgopelang Mong wa puno gore a romele bašomi punong ya gagwe.”+